**Transmongolská magistrála** je železnica vedúca z Ulan-Ude v Burjatsku cez Mongolsko do Pekingu v Číne.

Trať
----

Transmongolská magistrála predstavuje najkratšie železničné spojenie medzi Moskvou a Pekingom. Trať začína v Ulan-Ude, kde sa pripája na Transsibírsku magistrálu, a končí v meste Ťi-ning vo Vnútornom Mongolsku, kde sa napája na čínsku železničnú sieť. Magistrála tiež spája hlavné mesto Mongolska, Ulanbátar a hlavné mesto Čínskej ľudovej republiky, Peking. Na území Mongolska má Transmongolská magistrála dôležité odbočky do Erdenet a Baganúru, budujú sa viaceré odbočky aj na území Číny.

Vedľa Ulan-Ude, Ulanbátaru a Pekingu sú ďalšími dôležitými mestami na trati Suchbátar, Darchan, Čojr, Sajnšand, Zamyn-Úd (v Mongolsku) a Erenhot (na hraniciach Mongolska a čínskeho Vnútorného Mongolska, kde sa mení rozchod a vagónom sa vymieňajú podvozky), Ta-tchung a Ťi-ning (v Čínskej ľudovej republike).

V štáte Mongolsko je Transmongolská magistrála väčšinou jednokoľajová, v Čínskej ľudovej republike dvojkoľajná. Rozchod koľají je v časti vedúcej Ruskou federáciou a Mongolskom 1520 mm, rovnaký rozchod bol aj v časti vedúcej Čínskou ľudovou republikou, avšak po prebudovaní v roku 1965 je teraz štandardných 1435 mm. Tým však Transmongolská magistrála stratila na význame z hľadiska tranzitnej dopravy.

Trať je niekedy považovaná za odbočku Transsibírskej magistrály, z ktorej sa odpája na km 5650, a jej kilometráž je stále počítaná od Moskvy. Jej dĺžka po napojenie na čínsku železničnú sieť (pôvodne 1706 km) sa v r. 1995 skrátila po výstavbe novej čínskej Ťi-ningskej trati vedúcej do mesta Chor-ťchin.

Prevádzka
---------

Hlavným dopravcom sú Mongolské železnice (Монголын Төмөр Зам [Mongolyn Tömör Zam]), ktoré na trati prepravujú 80% všetkých tovarov a 30% cestujúcich.

Objem prepravy tovarov po r. 1990 poklesol na polovicu, ale do r. 2005 dosiahol takmer pôvodnú úroveň. V r. 2001 bolo prepravených 4,1 mil. Cestujúcich. K poťahu väčšiny vlakov sa používa dvojica lokomotív.

História
--------

Rozvoj železníc v Mongolsku začal pomerne neskoro. Prvá bola postavená v r. 1938 trať Ulanbátar - Nalajch, ktorá viedla z hlavného mesta k uhoľným baniam a mala rozchod 1435 mm. Transmongolská magistrála bola vybudovaná v rokoch 1949-1961 nasledujúcim spôsobom:

* 1949 - podpis zmluvy medzi Mongolskom a Sovietskym zväzom o vytvorení akciovej spoločnosti *Železnice Ulanbátar*
* 1949 - príchod prvého vlaku
* 1950 - trať zo severu dostavaná k Ulanbátaru
* 1952 - podpis trojstrannej medzivládnej dohody zmluvy medzi Mongolskom, Sovietskym zväzom a ČĽR s cieľom vybudovať železničné spojenie medzi ZSSR a ČĽR cez Mongolsko.
* 1955 - dosiahnutie mongolsko - čínskej hranice
* 1956 - sprevádzkovanie železničného spojenia medzi ZSSR a ČĽR cez Mongolsko
* 1961 - dokončenie nevyhnutnej infraštruktúry
* 1965 - upravený rozchod koľají v časti vedúcej Čínskou ľudovou republikou.

Galéria
-------

* Stanica v Ulanbátare (2008)Stanica v Ulanbátare (2008)
* Transmongolská magistrála v púšti GobiTransmongolská magistrála v púšti Gobi
* Výmena podvozkov pri zmene rozchodu koľají na hranici s ČínouVýmena podvozkov pri zmene rozchodu koľají na hranici s Čínou

Externé odkazy
--------------

* Stránka mongolských železníc
* Fotogaléria Transmongolská magistrála

Zdroj
-----

* *Tento článok je čiastočný alebo úplný preklad článku Transmongolská magistrála na českej Wikipédii.*